정조 8년
甲辰三月二十日辰時。上御讌和堂。大臣備局堂上引見入侍時。領議政鄭存謙。左議政李福源。右議政金熤。左參贊徐有隣。右參贊鄭好仁。戶曹判書鄭一祥。禮曹判書嚴璹。行副司直李在簡。兵曹判書李𡊠。漢城判尹金履素。刑曹判書趙時俊。行副司直徐有大。行左承旨徐有防。行副司直朴祐源沈豐之。正言成種仁。校理林濟遠。右副承旨趙興鎭。假注書朴能源。事變假注書張志默。記注官金健修。記事官尹行任。以次進伏訖。存謙等進前曰。日氣稍和。聖體。若何。上曰。一樣矣。存謙等曰。王大妃殿氣候。若何。上曰。一樣矣。存謙等曰。惠慶宮氣候。若何。上曰。一樣矣。存謙曰。臣病蟄日久。今始趨朝。而近伏聞元子宮睿質日漸岐㠜云。其在下情。不勝慶祝矣。福源曰。似伏聞肥兒丸。連爲進服云。信然乎。上曰。然矣。上謂存謙曰。觀卿神色。聞卿言語。病根尙未快祛矣。今日何爲入來乎。存謙曰。臣累蒙軫念之敎。每切惶感。而今當至尊獨勞之日。息偃在家。義所不敢。故不得不力疾入來矣。上曰。益加善攝。可也。上謂福源曰。卿何爲久不入來乎。福源曰。臣纔經婌母成服。且有病故。不敢造朝矣。上曰。注書出去。貢市人待令與否。知入。志默出問。還奏曰。貢市人未及待令云矣。上曰。訓將禁將摠戎使有可問事。注書出去催促。可也。志默承命出傳。與具善復李敬懋李昌運。偕入進伏。上命書傳敎曰。旣遭譴罷之斥。本任宜欲一解。判義禁具善復許遞。上曰。在外平市提調許遞。令該曹口傳差出。出榻敎命書榻敎曰。同副承旨入侍。仁浩進伏。上曰。受敎輯錄節目。已成乎。存謙曰。已成矣。上曰。輯錄之成已久。而續大典出後。遂廢不行矣。其時撰輯。似是故相徐文重。諸臣中有記之者乎。璹曰。臣等未能詳知矣。上曰。禮判出去。輯錄持入。璹承命持入。上曰。受敎輯錄。宜有續編。而尙今未遑。儘是闕典。今欲依原編凡例。分類纂輯。而其目則似當以六典爲準矣。存謙曰。此非細務。差出堂上若而人。使之主管。好矣。上曰。旣分六典。則堂上亦當差六人乎。存謙曰。聖敎誠然。而如嚴璹鄭昌順金夏材金魯鎭者。皆可合矣。上曰。此外有誰。存謙曰。徐有隣趙時俊。亦好矣。上曰。身任劇務之人。不必竝差。以閑司漫職中。曉解此等事之人差出。好矣。存謙曰。然則柳義養李崇祜。何如。上曰。柳義養尙未還朝。且任春官誌。尙未訖工。堂上中金載瓚。鍊熟此等事矣。存謙曰。此外又有李時秀矣。上曰。須以此六人差出。使之編摩。可也。熤曰。役甚浩大。必也曠日持久。可以完就。且事面重大。旣差堂上。則恐不可無郞廳矣。存謙曰。堂上旣出。則郞僚自可臨時擧行矣。上曰。序文則左相製之。而不必設廳。筵退後卿等講定凡例。以草記稟處。可也。上曰。民事爲重。廟謨進奏。可也。目今都下民憂。萬萬遑急發賣之一巡加給。果當有實效耶。存謙曰。都民形勢。正在百尺竿頭。今此發賣之加給。錢貨之假貸。誠是曠古之惠澤矣。仍奏曰。貢市方有擧行之事。左參贊徐有隣。貢市堂上還差。何如。上曰。依爲之。出擧條存謙曰。督運御史金載人所啓以爲。捧糴之法。至爲嚴重。而近因荐歉。嶺南未捧之數。極其夥然。守令徒知那移之罪爲重。反以未捧之罪爲輕。若此不已。穀簿必將蕩竭。今年未捧之穀。別爲成冊。待秋成先爲督捧後。始捧新還爲請。而批旨有令廟堂稟處之命矣。近因荐歉。還穀停退之數。極其夥然。糴法從而解弛。守令以未捧爲無難者。誠如繡衣所陳。而其所檢飭。專在道臣。至於今年未捧之別爲成冊。待秋先捧。不無意見。而捧還之法。自有規例。毋論新舊先後。一以畢捧爲期。則不創新規。按例擧行。自當準捧。此後則無敢以未捧懸頉。嚴飭準捧。無或抵罪之意。分付道臣。何如。上曰。依爲之。出擧條存謙曰。壬辰殉節人李彭壽。曾因嶺伯狀聞。朝家旣已旌閭。而蓋李彭壽當亂投筆。中甲午科第一。登科未一年。竟至殉國。當時伏兵將之稱。此不過一時假名。初無職名。只是一出身。今當旌閭之日。仍以出身書之而已。則殊非朝家旌褒之意。且同邑同榜出身金虎。亦以同時死節人。十年前。因大臣筵奏。旣贈職。今亦一體贈職。似合激勸之道。故敢此仰達矣。上曰。依爲之。出擧條存謙曰。邊上或有犯越之事。則地方官拿問嚴處。道帥臣論勘。自是法典。而先朝戊辰。有自我國現發者。道帥臣勿論之敎矣。頃因下敎。取考戊辰以後本司謄錄。則犯越之自我國摘發者。皆依受敎。道帥臣果不勘處。而至於庚子年。則以犯越罪人之有殺越於彼地。先爲移咨。故自我現發。而道帥臣依法典論勘。庚子年則以査事之不善究覈。雖自我現發。而道帥臣亦爲依法典論勘。自今以後。除非如許別般事情。當遵受敎擧行乎。抑法意本自嚴重。一從法典施行乎。不可不一番稟定。故敢此仰達矣。上曰。從後受敎施行事定式。其中犯越而至於殺越者。按査時或有誤査者。亦依向來處分擧行。無所不可矣。出擧條熤曰。凡諸朝臣之閑漫疏章。自政院還却不捧。固是出納之義。而至於有情勢之疏。係是處義之不得不然者。則毋論事之小大。竝宜捧入。俾伸其廉隅。而近來政院。不復裁度。一切以不捧爲例。事體殊不然矣。上曰。卿言。好矣。以此出擧條。申飭。可也。出擧條存謙曰。督運御史金載人所啓以爲。左沿浦項倉。穀簿不敷。每當北運之時。通融磨鍊於右沿諸邑。民弊滋廣。水路險遠。不可不預爲經遠之道。浦倉儲穀。本以三萬石爲準。而捧留未滿數千石。今番東運後。若不優數移充。則日後或有東北移粟之擧。必又發右沿之穀。申飭本道爲請。而批旨有令廟堂稟處之命矣。當初浦項倉設置。專爲北民交濟之意。而本倉儲穀。旣準三萬石。使之二留一分。以備不時之需者。法意有在。而雖以今番東運事言之。穀簿枵然。至於通融磨鍊於右沿諸邑。水路險遠。輸運甚艱。貽弊民邑。極其浩多。若遵當初節目。儲穀必準三萬之數。則右沿一帶。豈有轉運騷然之弊乎。今此繡衣。目見其弊。有此歸奏。一依本倉節目。儲穀必準三萬之數事。分付該道。俾無此後摘奸時執頉論罪之弊。而右沿濟民倉穀物。卽兩湖接濟之資。今番移轉之後。亦宜移轉充數。因此而有三隅反者。湖西濟民倉設施。亦出交濟之意。而近來不能儲穀。有名無實。今秋新捧後。亦依當初節目。準數儲穀之意。預爲一體分付。何如。上曰。依爲之。出擧條上曰。麥事。何如云耶。存謙曰。日前時雨。在麥農大有所利云矣。熤曰。聞農民之言。則秋牟善爲立苗。比前所料。不啻顯勝云矣。一祥曰。臣以軍資監事。有所仰達者矣。軍監。曾前流來逋欠。殆近五千餘石。而辛巳年。故領府事臣尹東度爲戶曹判書時。筵稟蕩減。成節目釐正。數十年遵行矣。近年以來。逋欠漸多。該郞枚報。故更加査實。則各穀欠縮。合爲二千餘石之多。而事發之後。員役輩生怯自納者。今爲三百餘石矣。本監一年捧下米太。殆至四萬石。則若干欠縮。雖非異事。而其中亦多有員役輩幻弄之弊。旣已現發。則不可不嚴加懲礪。員役等自臣曹準數分徵後。移法司重繩。前後當該不察官員。爲先捧現告。拿問處之。何如。上曰。依爲之。下輩貧殘之故。想必因是冒犯。卿其深究省弊之源。細講捄弊之方。後日次對時。指一稟處。以爲永久遵行之地。可也。出擧條一祥曰。時御所奉審。今月爲當朔。故差備外諸處。則郞廳依例奉審。而差備內雨漏及墻垣頹圮處。則月前臣伏承下敎。待手本啓下。入來奉審乎。上曰。依爲之。出擧條一祥曰。月前以昨年以前兵布推來之意。筵稟蒙允。而兵曹判書李𡊠。更爲陳達。有相議稟處之命矣。事係不當上下者。則其所持難。未爲不可。而大小營役兵布戶料。自是定式。謂以事在過境而不爲移送。有違式例。且本曹經費。極爲苟艱。今此兵布。其數雖少。不可不推來。故敢此仰達矣。上曰。依爲之。出擧條一祥曰。元陵莎草。昨年有待解凍修補之敎矣。今已春和。何以爲之乎。上曰。姑待下敎。可也。上曰。戶判自該郞時。聲績已著。今判度支。果能不墜舊譽乎。傳曰。爲趙魏老則優。不可爲滕薛大夫。古亦有功名損於治郡時者。無適不宜。實非易事。卿以乃父之子。且有廉簡之稱。予之委畀。豈徒然哉。須加勉勵。毋負心簡之眷。可也。卿爲此任。在於何年何月乎。一祥曰。臣之待罪見職。在於昨年十月矣。存謙曰。自戶判之除是職。吏屬不敢肆其欺瞞之習云矣。𡊠曰。戶判。俄以兵布事。有所陳達。而此事實有不然者。兵布果是應推之物。則近十年初不擧論。到今始欲推去者。揆以法例。極涉不當。且以經費言之。今年各道上納之停退蕩減。其數夥然。推移之道亦難。勢不得上下矣。惶恐敢達。上曰。不爲上下。卿言過矣。與戶判相議。草記稟處。可也。出擧條有隣曰。漁鹽船稅事。今已講定節目。而掌標一款。自本廳句管。則有非出付之本意。使各道出給。則又恐窒礙而難行。何以爲之乎。上曰。不獨掌標一事。此不可不務加詳證。節目已成。則入之。可也。有隣捧節目以進。上曰。節目。宜簡不宜煩。而今此節目。太近繁冗。至於律名勘定之際。又不無草率之嘆矣。各道比摠。論以上中下三等。則果從何等耶。有隣曰。原事目律名。旣極詳備。故今番只就原事目中。略有添潤。而稅摠則從下等之中摠矣。上曰。當初漁鹽船稅之付之均廳。實出我先大王爲民薄斂之聖德。夫山林澤藪之利。皆王政之所弛者。故曰。農桑貢賦。王道之本也。管酤雜稅。王道之末也。若使均廳之比摠。或不免稍過分數之弊。則豈予所以仰體先朝之惠澤。俯恤民生之疾苦也乎。今此地方官之比摠收納。不過節目間推移通變者。而其實效所及。亦足以救積弊而禁濫征。須於作法之初。備盡商量。俾之有百全而無一害。可也。卿等須悉予憧憧憂勤之念。切勿以草草了勘爲心也。存謙曰。大同法之初行。先自湖西始。此亦先從一道。以察其無弊與否似好。而箕伯久管均廳。熟知本事。臣意自關西試。可爲便矣。上曰。箕伯固諳本事。而外任乃其初手。不無生疎之慮。予意則自備局往復於各道方伯處。爛加商量以行。似好。而今日入侍諸臣。亦須各陳意見。可也。一祥曰。臣姑未聞外間之議。此事便否。有不敢遽然仰達矣。時俊曰。行之四五年。則效害可見。姑先試可好矣。上曰。行之四五年。有效而無害。則固善矣。如或滋益其弊。而未見其利。則曷若今不變通之爲愈乎。大抵虞衡之官。掌山澤之利。我國之魚鹽徵稅。亦此意也。而一自壬辰亂後。諸宮房各軍門之許多需用。無以責應。故劃出漁鹽船稅。以爲折受之地。旁及玉堂春坊讀書堂諸各司。皆莫不有折受矣。伊時科斂之不能無弊。不待言知。而均廳設置之意。只爲均民稅寬民力之地。則民到于今。謳吟聖澤。且幾年矣。但物産時有盛衰。法制久則縱弛。浦戶漸殘。旣多失利之嘆。魚鮮絶貴。未免踊直之患。於是紛紛以魚箭之不結。鹽盆之不設。歸咎於均廳。而不可無略加通變。以平物情者也。向來申耆之請罷漁稅。固是不曉事之論。而土地旣有惟正之賦。則川澤可獨無稅乎。但於其中。略加闊狹。正所謂碁到窘處。却有轉路者也。卿等必須視如自家之事。必究生弊之源。又思捄弊之道。量宜斟酌。務從便宜。而漁鹽船稅。前後利害及某郡之有某弊。某邑之有某害。一一細問于各道方伯。各邑守宰處。裒成一件冊子以入。可也。上曰。目今都下。錢荒太甚。今日貢市民之使之待令。蓋欲問其疾苦。以盡矯捄之策。而卽今着手處。只有賑廳各軍門若干錢。予意則捐出各樣錢幾萬兩。付諸貢人及市民。使之從便懋遷。以平市直。似好。卿等之意。何如。有隣曰。錢是流行之財。若分給於貢市人。則庶可爲救荒之一大助矣。上曰。近年連値大歉。穀簿在在蕩然。而錢荒之弊。殆有甚於穀貴云。錢穀俱乏。計無所出。則哀我無告之民。其將盡劉而後已。此豈可束手坐視。而不思所以賙恤之道乎。頃日爲念此弊。以營門某樣錢。使之貿銅鑄錢。而此非時日可爲之事。顧今民情不容少緩。若不趁今變通。則惡在其救焚拯溺之義也。仍命諸將臣進前。下敎曰。各軍門最無弊者。惟禁營是已。而若開放債之路。則爲弊必當如他軍門。議者或以爲貿銀以置。則似勝於公然散貸云。此議。果何如。敬懋曰。以四萬兩貿銀以置。則錢貨流行。自有其道。自上若下成命。則臣謹當依下敎奉行矣。善復曰。訓局見在之錢。數極零星。都不過二萬餘兩。誠無可出之錢矣。有大曰。御營則只有銀子一千八百兩而已。軍需誠爲寒心矣。上曰。都監雖某條變通。若出萬兩。則好矣。善復曰。本局物力。以一年所捧。僅當一年之用。故本無封不動。萬兩出處。實無其路。昨年蕩減停退之數。至於萬餘兩。今若劃給其代。則可以充其數。而不然。則實無變通。卜馬軍料米。今朔後無路支放。實爲悶迫矣。上曰。旣命散貸。限折半特爲移送。可也。出擧條仍下敎曰。毋論某樣錢。各軍門賑廳及內需司。除出十五萬數。以付貢市。使之緩期還納。而量宜換銀。待周歲還納其餘。則以本色上納爲好。換銀一款。於民情果不爲難。而他日備納之際。得無呼冤之弊耶。敬懋曰。今此恩典。莫非曲爲民地。豈復有後日稱冤之慮乎。上命興鎭書傳敎曰。以詢弊及行貨事。貢市人旣命待令。大臣將臣及戶惠堂有司堂上貢市堂上。次對後留待。上曰。臺諫退去。臺廳傳啓。可也。命大臣備局堂上先退。仍命承史退。諸臣以次退出。